
अपनी बात
राजभाषा हिंदी के तिहत्तर साल
जैसे कि हम सब जानते हैं 14 सितंबर 1949 को भारत देश की राजभाषा के रूप में हिंदी को स्वीकार कर लिया गया । आज इस कार्य को हुए तिहत्तर साल बीत गये है, लेकिन राजकाज तथा जन-सामान्य में हिंदी को लेकर जो धारणा है उसमें कोई बदलाव नहीं हुआ है। सन् 1946 में संविधान सभा गठित हुई तथा इसकी पहली बैठक दिनांक 9 दिसम्बर 1946 को हुई तथा दिनांक 11 दिसम्बर 1946 की बैठक में राजेन्द्र प्रसाद इसके अध्यक्ष चुने गए। दिनांक 14 जुलाई 1947 की संविधान सभा के सत्र में यह प्रस्ताव आया कि ´हिन्दुस्तानी’ के स्थान पर ´हिंदी´ को देश की सर्वमान्य भाषा माना जाए। इस मुद्दे पर विचार करने के लिए संविधान सभा के कांग्रेस पार्टी के सदस्यों की बैठक बुलाई गई। इस मुद्दे पर विचार विमर्श हुआ। कुछ सदस्यों ने हिंदी के पक्ष में तथा कुछ सदस्यों ने हिन्दुस्तानी के पक्ष में अपने विचार व्यक्त किए। हिंदी के पक्ष में सबसे अकाट्य दलीलें पुरुषोत्तम दास टंडन, सेठ गोविन्द दास, डॉ. रघुवीर आदि सदस्यों की थीं। अब्दुल कलाम आजाद और उनके कुछ साथियों ने हिन्दुस्तानी के पक्ष में दलीलें दी। इस मुद्दे पर जब सहमति नहीं बनी तब मतदान का निर्णय लिया गया। मतदान में हिंदी के पक्ष में तिरसठ मत पड़े तो वहीं हिन्दुस्तानी के पक्ष में बत्तीस मत पड़े। 
फिर हिंदी की लिपि क्या हो इस पर बहस हुई। कुछ सदस्यों ने अरबी-फारसी तथा कुछ सदस्यों ने रोमन लिपि को अपनाने के संबंध में दलीलें पेश की। इस मुद्दे पर अधिकांश सदस्य देवनागरी लिपि को अपनाने के पक्ष में थे। इस पर भी मतदान कराया गया। मतदान में देवनागरी लिपि के पक्ष में तिरसठ तथा रोमन लिपि के पक्ष में केवल अठाहर मत पड़े। इस प्रकार भारत के स्वतंत्रता दिवस के पहले ही दिनांक 14 जुलाई 1947 को संविधान सभा के कांग्रेस पार्टी के सदस्यों ने देवनागरी लिपि में लिखी हुई हिंदी को राजभाषा बनाने का निर्णय ले लिया था। लेकिन 14 जुलाई 1947 से लेकर 14 सितम्बर 1949 तक बहस इस मुद्दे पर होती रही कि संघ के शासकीय प्रयोजनों के लिए अंकों का रूप क्या हो। और अंत में लंबी बहस के बाद यह फैसला हुआ कि अन्तरराष्ट्रीय अंक में प्रयुक्त होने वाले अंक हों। 
हिंदी भाषा के प्रयोग के बढ़ावा देने के लिए भारतीय संविधान में विभिन्न प्रावधान किए गए हैं और जब केन्द्र के किसी मंत्रालय की राजभाषा सलाहकार समिति की बैठक होती है तो मंत्रालय की रिपोर्ट उस मंत्रालय के हिन्दी अधिकारी से बनवाकर समिति के सदस्यों को वितरित कर दी जाती है किन्तु यथार्थ में फाइलों पर अधिकांश कार्रवाई अंग्रेजी में होती है। हम यह अनुभव करते हैं कि अधिकांश सरकारी अफसरों का हिंदी के प्रति उदासीनता रवैया तथा मंत्रालयों के सचिव स्तर के अधिकारियों की अंग्रेजी के पूर्वलिखित टिप्पणों के आधार पर फाइलों में टिप्पण लिखने की प्रवृत्ति के बावजूद राजभाषा विभाग के कार्य की प्रगति उसके संयुक्त सचिव की हिंदी के प्रति मनोवृत्ति पर निर्भर करती है। आज तो हिंदी, हिंदी दिवस के उपलक्ष्य में आयोजित होने वाले पखवाड़े तक ही सीमित हो गई है। साथ ही हम यह जानते हैं कि जैसी राजभाषा हिंदी आज देखने को मिल रही है वह हम जैसे हिंदी जानेवाले व्यक्ति को भी क्लिष्ट लगती है न कि सहज। एक बार में समझ में आने लायक नहीं होती। अगर हम चाहते हैं कि हिंदी जन-जन तक पहुंचे तो हिंदी भाषा को सरल एवं सहज बनाने की जरूरत है।
भारत के कुछ प्रदेशों में त्रि-भाषा सूत्र के माध्यम से हिंदी की स्वीकृति बढ़ी है। तो वहीं कुछ प्रदेशों में उसका विरोध भी हुआ है। लेकिन इन सब के बावजूद आज तिहत्तर साल बाद भी क्या हिंदी उस मुकाम पर पहुंची है जिसकी उम्मीद उसे राजभाषा बनाते समय की होगी ? उत्तर मिलेगा नहीं। 
हिंदी पढ़ानेवाले और पढ़नेवालों को यह समझना होगा कि हिंदी राष्ट्रभाषा नहीं हैं अतः वे सारी आठवीं अनुसूचि की भाषाएँ  राष्ट्रभाषाएँ हैं। क्योंकि मैं हमेशा हिंदी जाननेवालो के मुख से यह सुनाता रहा हूँ कि हिंदी राष्ट्रभाषा है। विशेषकर हिंदी दिवस के अवसर पर लोग आवेश में यह बोल देते हैं कि हिंदी राष्ट्रभाषा है। लेकिन ऐसा नहीं है। 
हिंदी भाषियों पर यह आरोप हमेशा लगता रहा है कि वे भारत के अन्य प्रदेश की भाषाओं को नहीं सीखते। इस आरोप से मैं भी कुछ हद तक इत्तेफ़ाक़ रखता हूं। अगर हम चाहते हैं कि लोग हमारी भाषा सीखें तो हमें भी उनकी भाषा सीखने का प्रयास करना होगा ताकी भाषाओं का विकास हो सकें। जब तक भाषाओं का आदान-प्रदान नहीं होगा तब तक हिंदी का भी प्रचार प्रसार उस रूप में नहीं होगा जिसकी उम्मीद हिंदी को राजभाषा बनाते वक्त की गई थी। 
ख़ैर इस अंक में दो गज़ले, दो कहानियाँ और छह आलेख प्रकाशित कर रहे हैं।  

